## Odluka Ustavnog suda Republike Hrvatske broj:U-IIIA-4780/2004 od 15. ožujka 2006.

### NN 43/2006 (19.4.2006.), Odluka Ustavnog suda Republike Hrvatske broj:U-IIIA-4780/2004 od 15. ožujka 2006.

# USTAVNI SUD REPUBLIKE HRVATSKE

1052

Ustavni sud Republike Hrvatske, u Drugom vijeću
za odlučivanje o ustavnim tužbama, u sastavu sutkinja Jasna Omejec,
predsjednica Vijeća, te suci Mario Kos, Ivan Mrkonjić,
Emilija Rajić, Nevenka Šernhorst i Vice Vukojević, članovi Vijeća, u postupku koji je ustavnom
tužbom pokrenula B. M. iz S., na sjednici održanoj 15. ožujka 2006. godine,
jednoglasno je donio

## ODLUKU

I. Ustavna tužba se usvaja.

II. Općinski sud u Splitu dužan je donijeti
odluku u predmetu koji se vodi pred tim sudom, pod poslovnim brojem: P-1617/00,
u najkraćem mogućem roku, ali ne duljem od šest (6) mjeseci, računajući od
prvog idućeg dana nakon objave ove odluke u »Narodnim novinama«.

III. Na temelju članka 63. stavka 3. Ustavnog zakona
o Ustav­nom sudu Republike Hrvatske (»Narodne
novine«, broj 99/99., 29/02. i 49/02. – pročišćeni tekst), podnositeljici
ustavne tužbe B. M. iz S., P. k. T. 4, određuje se primjerena naknada zbog
povrede ustavnog prava iz članka 29. stavka 1. Ustava Republike Hrvatske
(»Narodne novine«, broj 41/01. – pročišćeni tekst) u iznosu od 5.200,00 kuna.

IV. Naknada iz točke III. izreke ove odluke bit
će isplaćena iz državnog proračuna u roku od tri (3) mjeseca od dana podnošenja
zahtjeva podnositeljice Ministarstvu financija Republike Hrvatske za njezinu
isplatu.

V. Ova odluka objavit će se u »Narodnim
novinama«.

```
Obrazloženje
```

1. Podnositeljica ustavne tužbe, na temelju
članka 63. Ustavnog zakona o Ustav­nom sudu Republike
Hrvatske (»Narodne novine«, broj 99/99., 29/02. i 49/02. – pročišćeni tekst, u
daljnjem tekstu: Ustavni zakon), podnijela je 9. prosinca 2004. godine ustavnu
tužbu radi duljine parničnog postupka.

ČINJENICE VAŽNE ZA
USTAVNOSUDSKI POSTUPAK

2. Dana 21. studenoga 2000. godine D. B.
podnijela je Općinskom sudu u Splitu tužbu radi utvrđenja nevaljanosti oporuke
protiv N. s.-m. i podnositeljice ustavne tužbe.

Ročišta su održana 20. travnja i 24. svibnja
2001. godine, 23. travnja, 6. lipnja, 12. rujna i 11. studenoga 2002. godine,
te 2. ožujka i 2. rujna 2005. godine.

Ročište je održano 3. ožujka 2006. godine, a
iduće je određeno za 19. svibnja 2006. godine.

PRAVO VAŽNO ZA
USTAVNOSUDSKI POSTUPAK

3. Mjerodavno pravo sadržano je u odredbi članka
29. stavka 1. Ustava Republike Hrvatske i odredbama članka 63. Ustavnog zakona.

Ustavna tužba je osnovana.

4. Svoju odluku Ustavni sud obrazlaže sljedećim
utvrđenjima:

4.1. DULJINA PARNIČNOG
POSTUPKA

Parnični postupak započeo je 21. studenoga 2000.
godine podnošenjem tužbe Općinskom sudu u Splitu.

Ustavna tužba podnijeta je 9. prosinca 2004.
godine, a do tog dana postupak nije pravomoćno okončan pa Ustavni sud utvrđuje
da je do dana podnošenja ustavne tužbe postupak trajao ukupno četiri (4) godine
i osamnaest (18) dana.

4.2. POSTUPANJE
NADLEŽNOG SUDA

Postupak se vodi pred Općinskim sudom u Splitu
koji nije održao ročište od 11. studenoga 2002. godine do 2. ožujka 2005.
godine (dvije godine, tri mjeseca i dvadeset jedan dan).

4.3. PONAŠANJE
PODNOSITELJICE USTAVNE TUŽBE(TUŽENE U PARNIČNOM POSTUPKU)

Podnositeljica ustavne tužbe nije doprinijela
duljini postupka.

4.4. SLOŽENOST PREDMETA

Ustavni sud utvrđuje da nije riječ o složenom
predmetu.

OCJENA USTAVNOG SUDA

5. Ustavni sud utvrđuje da sud prvog stupnja
vodi postupak neučinkovito i odugovlači s postupkom. Imajući u vidu ovakvo
postupanje suda, Ustavni sud utvrđuje da je podnositeljici povrijeđeno pravo na
suđenje u razumnom roku zajamčeno člankom 29. stavkom 1. Ustava Republike
Hrvatske.

Sukladno navedenom, u smislu odredbe članka 63.
Ustavnog zakona donijeta je odluka kao pod točkama I. i II. izreke ove odluke.

6. Na temelju odredbe članka 63. stavka 3.
Ustavnog zakona, odlučeno je kao u točkama III. i IV. izreke ove odluke.

Visinu naknade zbog povrede ustavnog prava iz
članka 29. stavka 1. Ustava Ustavni sud utvrđuje uzimajući u obzir okolnosti
svakog pojedinog slučaja, uz istodobno uvažavanje ukupnih gospodarskih i
socijalnih prilika u Republici Hrvatskoj.

7. Predsjednik Općinskog suda u Splitu dužan je
dostaviti Ustav­nom sudu pisanu obavijest o datumima
donošenja i otpreme odluke u roku osam (8) dana od dana njene otpreme, a
najkasnije osam (8) dana od isteka roka određenog u točki II. izreke ove
odluke. Ovaj nalog temelji se na članku 31. stavcima 4. i 5. Ustavnog zakona.

8. Odluka o objavi (točka V. izreke) temelji se
na odredbama članka 29. Ustavnog zakona.

Broj: U-IIIA-4780/2004

Zagreb, 15. ožujka 2006.

USTAVNI SUD REPUBLIKE HRVATSKE

Predsjednica Vijeća

**dr****. sc. Jasna Omejec, v. r.**

Odluka, NN 43/2006-1052